Source: http://totalbaschet.ro/articol/Memoriul-depus-de-CSM-Satu-Mare-nu-a-fost-semnat-de-pre%C8%99edintele-clubului~59071
Timestamp: 2018-09-25 10:20:46+00:00

Document:
Conducerea CSM Satu Mare la conferința de presă ce a tranșat soarta memoriului / Foto Informația Zilei
După ce a pierdut zeci de procese la Judecătoriile din Satu Mare și Cluj-Napoca, Clubul Sportiv Municipal din Satu Mare și-a căutat dreptatea la Comisia de Competiții a Federației Române de Baschet unde a solicitat câștigarea Cupei României la masa verde. Nici de această dată nu a fost cu noroc pentru conducerea sătmăreană, deoarece comisia forului românesc a respins memoriul și a omologat rezultatul de pe teren în favoarea ACS Sepsi SIC Sfântu Gheorghe.
La decizia de respingere a Comisiei de Competiții din cadrul FRB a contribuit involuntar și clubul sătmărean prin două greșeli majore pe care aparent le-a comis. În primul rând, memoriul depus la finalul partidei dintre ACS Sepsi SIC Sfântu Gheorghe și CSM Satu Mare nu a fost semnat de către singura persoană care poate reprezenta juridic clubul, președintele Vasile Fogel.
Conform unor surse apropiate FRB, memoriul redactat de către avocatul-impresar Sergiu Gherdan a fost semnat de către Florin Mureșan, managerul echipei CSM Satu Mare, ce nu posedă atribuții de a reprezenta juridic clubul în relația cu Federația Română de Baschet, iar alături de memoriu nu a fost anexat un mandat din partea președintelui Vasile Fogel prin care acesta l-ar fi însărcinat pe Florin Mureșan cu semnarea și depunerea unui memoriu în numele clubului. Cu alte cuvinte memoriul depus este nul deoarece nu a fost asumat de către președintele clubului, Vasile Fogel.
O altă greșeală pare să fi fost cea a managerului Florin Mureșan, care a declarat în cadrul unei conferințe de presă că memoriul depus se bazează nu pe regulament ci pe o greșeală din regulament. La scurt timp clubul sătmărean a șters declarația video de pe canalul oficial de facebook, însă a fost prea târziu. Comisia de Competiții a FRB și-a motivat decizia în special pe declarația managerului CSM care a recunoscut existența unei greșeli în regulament, aspect ce l-a nemulțumit pe Florin Mureșan, acesta fiind de părere că este pentru prima dată în istorie când un for emite o decizie în baza unei declarații de presă.
CSM Satu Mare nu se află la prima situație de acest gen. O altă greșeală a sătmărenilor i-a costat pe aceștia aproximativ 20.000 de euro. Mai exact, pe rolul Judecătoriei Satu Mare se aflau trei dosare cu numere consecutive de la 10505 la 10507. Avocatul cu care colaborează clubul a încurcat dosarele astfel că a trimis apărările ce erau destinate dosarului 10505 în dosarul 10506. Ca urmare a lipsei formulării de apărări în dosarul 10505, instanța nu a mai stat pe gânduri și a emis o hotărâre prin care a obligat clubul la plata a aproximativ 20.000 de euro cu titlu de penalități de întârziere. Sătmărenii nu au formulat apel, iar astfel hotărârea a devenit definitivă.
Rămâne de văzut dacă CSM Satu Mare va depune apel la decisia CCCLTO în termenul de 48 de ore de la comunicarea deciziei, termen ce va expira în cursul zilei de mâine.
totalbaschet.ro / 08 March 2018 / 17:53

References: CSM 
 CSM 
 CSM 
 CSM 

CSM 
 CSM